Ir-Regolament tal-Kummissjoni (KEE) Nru 68/2003
tas-16 ta’ Jannar 2003
dwar l-użu ta’ informazzjoni, minbarra informazzjoni miksuba minn stħarriġ statistiku, u l-perjodu li fih trid issir il-komunikazzjoni tar-riżultati ta’ l-istħarriġ tat-2003 dwar l-istruttura ta’ azjendi agrikoli
IL-KUMMISSJONI TA’ L-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 571/88 tad-29 ta’ Frar 1988 dwar l-organizzazzjoni ta’ stħarriġ Komunitarju dwar l-istruttura ta’ azjendi agrikoli [1], kif l-aħħar emendat bir-Regolament tal-Kummissjoni (KE) Nru 143/2002 [2], u b’mod partikolari l-Artikolu 8(2) u punt 5 ta’ l-Anness II,
Billi:
(1) Skond l-Artikolu 8(2) tar-Regolament tal-Kunsill (KEE) Nru 571/88, uħud mill-Istati Membri talbu li jkunu awtorizzati mill-Kummissjoni sabiex jużaw informazzjoni li tkun diġa disponibbli minn egħjun oħra iżda mhux minn stħarriġ statistiku dwar ċerti karatteristiċi.
(2) Ir-riżultati ta’ l-istħarriġ dwar l-istruttura huma ta’ importanza kbira għall-politika agrikola komuni. Huwa neċessarju li jinżamm livell għoli fil-kwalità ta’ l-informazzjoni u għalhekk l-użu ta’ data minn egħjun li mhumiex stħarriġ statistiku jista’ jiġi aċċettat biss jekk din id-data hija ta’ min joqgħod fuqha daqs li kieku kienet data minn stħarriġ statistiku.
(3) Il-perjodu li fih trid tiġi komunikata d-data ta’ l-istħarriġ individwali mill-istħarriġ tat-2003 dwar l-istruttura ta’ azjendi agrikoli għandu jiġi stipulat mill-Kummissjoni. Il-Kummissjoni għandha tieħu in konsiderazzjoni l-fatt illi l-kalendarju għat-twettiq ta’ l-istħarriġ ivarja minn Stat Membru għall-ieħor.
(4) Minħabba l-importanza tar-riżultati ta’ l-istħarriġ dwar l-istruttura għall-politika agrikola komuni u t-talba li dejjem tiżdied għal data aġġornata, id-data mill-istħarriġ għandha tiġi proċessata u komunikata lill-Kummissjoni (Eurostat) malajr kemm jista’ jkun.
(5) Il-miżuri stipulati f’dan ir-Regolament huma skond l-opinjoni tal-Kumitat Permanenti dwar Statistiċi Agrikoli,
ADOTTAT DAN IR-REGOLAMENT:
Artikolu 1
1. Id-Danimarka, il-Ġermanja, l-Olanda, l-Awstrija, l-Isvezja, u r-Renju Unit huma awtorizzati sabiex jużaw informazzjoni li tkun diġa disponibbli, minbarra dik l-informazzjoni li tkun ġejja mill-istħarriġ statistiku ta’ l-istħarriġ ta’ l-2003 dwar l-istruttura ta’ azjendi agrikoli. L-egħjun li jistgħu jkunu użati huma mniżżla fl-Anness I ta’ dan ir-Regolament.
2. L-Istati Membri msemmija fil-paragrafu 1 għandhom jieħdu l-miżuri neċessarji sabiex jassiguraw illi din l-informazzjoni hija, ta’ l-anqas, ta’ l-istess kwalità daqs l-informazzjoni miksuba minn stħarriġ statistiku.
Artikolu 2
Fil-perjodi stipulati fl-Anness II, l-Istati Membri għandhom jikkomunikaw id-data minn stħarriġ individwali mill-istħarriġ ta’ l-2003 dwar l-istruttura ta’ azjendi agrikoli, liema data għandha tkun ikkonfermata.
Artikolu 3
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 16 Jannar 2003.